**ROMÂNIA**

**JUDEȚUL SUCEAVA**

**MUNICIPIUL CÂMPULUNG MOLDOVENESC**

**PRIMAR**

Nr. \_\_\_\_\_ din \_\_\_\_\_\_\_\_ 2023

**REFERAT DE APROBARE**

**la proiectul de hotărâre privind aprobarea participării municipiului Câmpulung Moldovenesc, în calitate de membru fondator, la înființarea Organizației de Management al Destinației Bucovina, la nivel regional, a Statutului acesteia, precum și desemnarea reprezentantului Municipiului Câmpulung Moldovenesc în cadrul Adunării Generale a Organizației de Management al Destinației Bucovina**

Pentru dezvoltarea economico-socială a municipiului nostru sunt necesare acțiuni în toate domeniile de activitate, unul dintre cele mai importante și de perspectivă pentru zona noastră fiind turismul.

În ultimii ani, la nivel european, s-a impus tot mai pregnant conceptul de Organizație de Management al Destinației Turistice, ca un model de parteneriat public-privat cu rol în promovarea și dezvoltarea turismului la nivel local, regional și național, în concordanță cu specificul zonei.

În opinia Organizației Mondiale a Turismului, managementul coordonat al tuturor elementelor care creează o destinație turistică (atracții, acces, marketing, resurse umane, imagine și prețuri) reprezintă Organizația de Management al Destinației. În opinia acelorași autori, două sunt principalele atribuții ale acestor organizații: „marketingul pe plan extern și dezvoltarea destinației pe plan intern”

În acest sens a fost modificată și legislația în vigoare prin OUG nr. 86/2022 cu modificările și completările ulterioare și Ordinul ministrului antreprenoriatului și turismului nr. 1293/2022 privind aprobarea Procedurii de avizare a organizațiilor de management al destinației, care au completat cadrul legislativ existent, respectiv Ordonanța Guvernului nr. 58/1998 privind organizarea și desfășurarea activității de turism în România.

Organizația de management al destinației se constituie la nivel local, județean, regional și național ca asociație de utilitate publică, în baza avizului emis de autoritatea centrala în domeniul turismului și în condițiile Ordonanței Guvernului nr. 26/2000 cu privire la asociații și fundații.

Din perspectiva preocupării actuale pentru promovarea municipiului nostru, administrația este deschisă la propuneri de genul celei avansate de Consiliul Județean Suceava, prin care ne invită să fim membri fondatorii la înființarea ***ORGANIZAȚIEI DE MANAGEMENT AL DESTINAȚIEI TURISTICE BUCOVINA*** – de nivel regional.

Patrimoniul Organizației este compus din :

* patrimoniul inițial al Asociației în cuantum de 10.000 lei, constituit din contribuția exclusivă a Consiliului Județean Suceava;
* bugetul minim anual în cuantum de 250.000 euro, constituit din 200.000 euro contribuția Consiliului Județean Suceava și 50.000 euro contribuția celorlalți membri fondatori.

Această asociere reprezintă, atât pentru municipiul nostru cât și pentru organizațiile și instituțiile afiliate, un real beneficiu care are drept scop major îmbunătățirea și consolidarea unei strategii de promovare unitară a tuturor părților implicate în domeniul turismului.

Cu aceste precizări, inițiez prezentul proiect de hotărâre pe care îl supun spre dezbatere și aprobare Consiliului local.

**PRIMAR,**

**Negură Mihăiță**